दिनै गा 59थि फोरोंगिरि सान। उदांश्री भारतनि नैथि हादरगिरि, सानसुमै, मेलेमजिबि, दार्सनिक डः सर्बपुल्ली राधाकृष्णननि जोनोम सान 5 सेप्टेम्बर खालारखौ दुलाराय भारत हादरावनो फोरोंगिरि सान महरै फालिनायजों लोगोसे कक्राझारावबो महामारिया क’रना जिउसानि प्रट’कलखौ मानिनानै बड’लेण्ड टेरिटरियेल काउन्सिलनि सोलोंथाइ बिफाना बानजायनाय गा 59थि फोरोंगिरि सानखौ कक्राझार हिनजावसा गोजौसिन गेजेर फरायसालियाव खुफुंनाय जायो। हाबाफारि बादियै फुङाव रुंसारि डः सर्बपुल्ली राधाकृष्णननि सावगारियाव आलारि बाथि फोजोंनानै बिबारजों मान बावग्रोयो आसामनि सुबुं अनसाइ बिफाननि मन्थ्रि प्रमिला रानि ब्रह्मआ। बिनि उनाव बि टि सिनि सोलोंथाइ बिफाननि बिथोनगिरि के.आहमेदजों लोगोसे कक्राझार जिल्लानि फरायसालि नायदिंगिरि जयपालसिं ब्रह्मजों लोगोसे बाहागो लानाय फोरोंगिरिफोराबो बिबारजों मान बावो। बे हाबाफारियावनो कक्राझार जिल्लानि जिल्ला बेंगिरि भास्कर फुकनाबो बाहागो लायो।